Sê (nog ’n keer) Groete vir Ma | Netwerk24
Sê (nog ’n keer) Groete vir Ma
Deur Gerda-Marié van Rooyen 03 Julie 2019 00:01
Hannes van Wyk is verheug dat sy eenmantoneelstuk, waarin hy die rol van Reghard Roberts van Aswegen vertolk, nog ’n ekstra dag op die planke sal wees.
Hannes van Wyk in die eenmantoneelstuk, Sê Groete vir Ma.
Sê Groete vir Mase aanvanklike drie vertonings is uitverkoop en nog ’n vertoning is vir Sondag om 10:00 in die KykNET-Scaena geskeduleer.
“Ons probeer altyd spasie maak as vertonings baie vinnig uitverkoop,” sê dr. Ricardo Peach, direkteur van die Vrystaat Kunstefees.
’n Vrolike Hannes sê dit is net deur die Here se genade dat die show uitverkoop.
Hy is baie bly dat mense kaartjies koop en om te weet iets werk.
Die aktrise Desire Gardner het die teks – haar eerste teaterstuk – op aandrang van Hannes geskryf.
“Ek hou van haar eenvoud en het temas, soos familelewe en ’n ma se liefde, aan haar gestuur om mee te werk.”
Sê Groete vir Ma is ’n fiktiewe verhaal oor ’n ou se lewensreis. Sy hele menswees en bestaan draai om die vrou wat hom in die wêreld gebring het.
“Die hele play gaan oor liefde en aan die einde is daar worsteling as daar na ’n kontroversiële tema verwys word,” vertel Hannes.
Hy sê ofskoon die teaterstuk universele raakpunte het, is dit ook “close to home”.
Hannes is self baie geheg aan sy 85-jarige ma, Mariet, wat in Aliwal-Noord, sy tuisdorp, woon.
“Ek het deur haar geleer om vroue te bewonder. Vroue werk die hardste.”
Daar is niemand wat beter weet van teater as sy nie.
Sy boek, Vroue na my hart, is juis gebore uit sy bewondering vir vroue.
Hy het ook groot bewondering vir Sandra Prinsloo, sy regisseur.
“Daar is niemand wat beter weet van teater as sy nie.
“Ek het nog nooit voorheen saam met haar gewerk nie en dit is lekker om saam met vroue te werk.”
Hy sê die toneelstuk is baie goed by Innibos ontvang, veral ook deur mans.
“Ek wil hê mense moet uit die teater stap en geraak voel,” sê hy.
Sê Groete vir Ma, KykNET-Scaena, 4 Julie 16:30, 5 Julie 13:30, 6 Julie 20:00 en 7 Julie 10:00.
Meer oor: Vrystaat Kunstefees | Hannes Van Wyk | Bloemfontein